शान्ति–प्रक्रिया हुँदै ०६४ चैतमा सम्पन्न पहिलो संविधानसभा चुनावमा सहभागी हुँदासम्म माओवादीले प्रचण्डपथ अवलम्बन गरिरहेको थियो । ०६५ मंसिर ६ देखि ११ गतेसम्म भक्तपुरको खरीपाटीमा आयोजना गरेको बहुचर्चित राष्ट्रिय भेलामा प्रचण्डपथलाई पार्टीको मार्गदर्शक सिद्धान्त मान्ने विषयलाई पुनर्विचार गर्नुपर्ने बहस उठ्यो । तर ०६५ पुस ३० गते नेकपा (माओवादी) र नारायणकाजी श्रेष्ठ (प्रकाश) ले नेतृत्वको नेकपा (एकता केन्द्र)सँगै प्रचण्डपथलाई पार्टीको पथ प्रदर्शक विचारबाट स्थगन गरियो ।
